## Vicepresidència adjudica dos parcel·les públiques per a construir 169 vivendes protegides en lloguer a València i Benidorm

*** La cessió del dret de superfície té un termini de 55 anys, prorrogables a 20 anys més
* Esta actuació s’emmarca en el Pla Viu de la Generalitat l’objectiu del qual és la promoció de 10.000 vivendes protegides mitjançant la col·laboració publicoprivada**

La Vicepresidència Segona i Conselleria de Servicis Socials, Igualtat i Vivenda, a través de l’Entitat Valenciana de Vivenda i Sòl (EVha) ha adjudicat de manera definitiva a l’empresa Redes 2 Promotora-Inversiones 2018 IV SLU(Culmia) dos parcel·les per a construir un total de 169 vivendes protegides en règim de lloguer a València i Benidorm.

Es tracta d’una parcel·la de 91 vivendes a Benidorm, situada en l’avinguda Moralet de Benidorm, i una altra a la ciutat de València, al carrer Vicente Miguel Carceller, en la qual s’alçaran 78 pisos.

El plec del concurs preveu la cessió del dret de superfície per un termini de 55 anys, prorrogables a 20 anys més, i es desenrotllaran a través de fórmules de col·laboració publicoprivada.

Culmia serà la promotora encarregada de la construcció de les vivendes de protecció pública, la conservació i manteniment de l’edifici (vivendes, garatges, trasters, locals i elements comuns) i la gestió i explotació, mitjançant lloguer.

L’ús d’estes vivendes haurà de ser únicament residencial i destinat a vivenda de protecció pública en règim de lloguer social. Els garatges i trasters situats en els soterranis tindran la consideració d’annexos inseparables a les vivendes.

Els arrendataris hauran de complir tots els requisits arreplegats en el capítol VII del Programa d’ajuda a la construcció de vivendes en lloguer social en edificis energèticament eficients del Reial decret 853/2021, de 5 d’octubre.

Estes 169 vivendes s’emmarquen dins del Pla Viu impulsat per la Generalitat i l’objectiu del qual és la promoció de 10.000 vivendes de protecció pública i privada en esta legislatura mitjançant la mobilització de sòl públic disponible i la col·laboració publicoprivada.

Els immobles que es construiran a Benidorm i València compten amb ajudes del Pla de recuperació, transformació i resiliència 2021-2026, finançat per la Unió Europea-Next Generation EU. L’empresa adjudicatària podrà obtindre una ajuda de 50.000 euros per vivenda, sense que en cap cas puga excedir del cost de les actuacions subvencionables.

Fecha: 29/10/2024